Ritratt: Ian Noel Pace, Knisja.mt .td_uid_2_605de9555204f_rand.td-a-rec-img{text-align:left}.td_uid_2_605de9555204f_rand.td-a-rec-img img{margin:0 auto 0 0} "M'iniex persuna qaddisa, imma għalija d-Duluri mhix ġurnata bħall-oħrajn". Dan jista' jkun raġunament ta' ħafna Maltin u Għawdxin għax hi festa li għad għandha sinifikat. Iżda għalkemm tiġi ċċelebrata kull sena, jista' jkun li ma niqafx nirrifletti eżattament fuq ir-rilevanza li għad għandha din il-festa. Mhijiex biss tifkira ta' dak li ġara elfejn sena ilu, imma hi wkoll riflessjoni fuq ħajti llum. Diacono (2019) jgħid li l-festa tad-Duluri f'Malta, partikularment il-purċissjoni għadha tiġbed ħafna nies lejha minħabba diversi raġunijiet. Apparti li hi parti mit-tradizzjoni u l-kultura Maltija, wieħed ma jistax ineħħi l-aspett spiritwali. Mhijiex biss devozzjoni imma għal ħafna hi wkoll att ta' fidi f'Marija. Hi ġurnata mimlija emozzjonijiet, mhux biss ta' dwejjaq u sofferenzi imma wkoll ta' paċi u gratitudni. Hi ġurnata wkoll li tiltaqa' wiċċ imb wiċċ mat-tbatija, realtà li tista' tkun diffiċli biex wieħed jaċċettaha u jgħixha. Min-naħa l-oħra, tista' tkun ġurnata ta' komfort u sostenn għal min għaddej minn żminijiet diffiċli. Kienet wieqfa taħt is-salib Minkejja x-xena orribbli li wieħed jista' jimmaġina li kien hemm fuq il-Golgota, Marija baqgħet bilwieqfa taħt is-salib. Is-saqajn ma għotrux taħt id-disperament; ma ċedewx għall-uġigħ tal-qalb; ma niżlux għax kienu għajjiena. Baqgħet wieqfa taffaċċja t-tbatija. Ma ħarbitx minnha iżda aċċettatha, affrontatha u għexitha. Ċertament, jekk Binha kien għaddej minn tbatija kbira, ommu kienet għaddejja minn dulur kbir. Il-fatt li ma setgħet tagħmel xejn kienet weġgħa kbira għaliha. Iżda fl-istess ħin għamlet ħafna. Min-natura tal-bniedem, it-tbatija ma jkunx iridha u fejn jista' jaħrabha jew joħloq mekkaniżmi biex ma jsofrix dak li toffri. Madankollu nafu li ma teżistix ħajja bla tbatija. Fl-istess ħin mgħallmin li jekk wieħed jagħraf jgħix it-tbatija, ikun qed jissaħħaħ. U dan wassal lil Marija biex tibqa' wieqfa sal-aħħar. Preżenza fis-skiet Wieħed lanqas jista' jimmaġina f'liema kommissjoni kienet Marija! Binha qed imut fuq salib, waqt li nies għadhom qed jikkundannawh sal-aħħar nifs ta' ħajtu. Taf li sħabu, l-iktar dawk li kienu qrib tiegħu, ħallewh waħdu fl-iktar mument li kellu bżonnu. Wieħed biss baqa' hemm. Kienet taf li binha lilha biss kellu f'dak il-ħin tant iebes u diffiċli. Iżda hi baqgħet hemm wieqfa u fis-skiet. Forsi wieħed, meta jkun qiegħed ma' persuna li għaddej minn mument diffiċli, donnu jibda jfittex kliem jew frażijiet li bihom jaħseb kif jista' jfarraġ lill-persuna l-oħra. Fost dawn il-frażijiet, wieħed jtenni, "U issa daqt jgħaddi kollox."; "Ħaddieħor għandu agħar minn hekk."; "Ħudha minn idejn il-Bambin, dak jaf x'inhu jagħmel."; "Setgħet ġiet agħar hux." jew "Isma' minni ħa ngħidlek jien …" U tibda ħierġa kantaliena ta' pariri bil-ħsieb ġenwin biex issalva lill-persuna l-oħra minn sitwazzjoni mwiegħra li tkun fiha. Iżda ħafna drabi l-persuna mhux ilsien li jgħid tkun trid imma par widnejn jisimgħu. Għax biex tisma' trid tiskot. Għalfejn importanti li tisma' b'mod attiv? Tkun tista' tisma' l-ħsibijiet li għandu ħaddieħor milli tisma' xi ħsibijiet għandek f'moħħok u li tkun trid tgħidhom. Min jisma' jasal biex jifhem li wara kollox il-persuna mhux neċessarjament qed tistenna parir. Xi kultant li tisma' hu biżżejjed u tagħti lill-persuna dak li għandha bżonn… li tħossha mismugħa. Xi drabi wieħed irid ikun kapaċi joqgħod mas-silenzju… u jisma' dak li qed jingħad fis-silenzju. Għax is-silenzju jista' jagħti ħafna informazzjoni li ħafna drabi ma jasalx permezz tal-kliem. Is-silenzju jista' joħloq skumdità għax wieħed iħoss il-pressjoni li biex jgħin dak li jkun bilfors irid jgħid xi ħaġa, jew anke jagħti soluzzjonijiet. Is-silenzju jgħin ukoll biex dak li jkun ikun jista' jipproċessa l-ħsibijiet u l-emozzjonjiet tiegħu mingħajr distrazzjonijiet. Jgħin lill-persuna wkoll biex issib spazju sikur fejn tista' tiġi mismugħa (li xi drabi tista' tkun esperjenza ġdida għal dik il-persuna). Din is-sena l-festa tad-Duluri se tkun differenti minn ta' snin oħra. Il-knejjes mhux se jimtlew għall-quddies, is-saċerdoti mhux se jduru l-fabbriki, postijiet tax-xogħol, skejjel u mkejjen oħra biex jiċċelebraw il-quddies u jisimgħu l-qrar. Se tkun imneżża' minn din l-attività. Iżda din is-sena tista' tkun opportunità fejn noqgħod jien ukoll fis-skiet. Nidħol fis-skiet ta' qalbi anke jekk dan joħloq skumdità… u nħalli s-silenzju jkellimni. Il-ħajja għamilniha wisq mgħaġġla u mimlija tant li m'hemmx ħin li noqgħod fis-skiet. Ħajjitna saret ħarba … milli noqgħod wieqaf miegħi nnifsi. Min-naħa l-oħra, għalkemm tinstema' ironika, illum tista' tkun okkażjoni fejn niċċelebra din il-festa ta' Marija Addolorata. Għax it-tbatija qatt ma nista' naħrab minnha, illum tista' tkun esperjenza li ngħixha jekk bħal Marija nkun kapaċi noqgħod wieqaf quddiem it-tbatija, preżenti fis-skiet. .td_uid_3_605de95552223_rand.td-a-rec-img{text-align:left}.td_uid_3_605de95552223_rand.td-a-rec-img img{margin:0 auto 0 0}